Satua Bali Anting Gunung
Cerita rakyat,legenda terbentuknya Telaga Tista
Kacerita ane malu,ditu di sisi kelod Bongkol Gunung Agunge,ada kedis belibis sedeng mandus di tengah telagane. Telagane ento madan Telaga Tista. Kaliwat demen pesan I Belibis mandus di telagane ento. Sawireh telagane ento dalem,linggah,yehne gede tur ening pesan. Ditu liu ada ebe paseliwer macanda saling uber ngajak timpal- timpalne. Minakadi nyalian, be bujair,be nila,kaper,lele,be julit muah ane elenan.
Buina telagane ento kaiderin olih bukit ane asri,katumbuhin kayu ane gede-gede tur woh-wohan. Yening makipekan kaja,ngenah Gunung Agunge angluhur,paak sajan pangenahne ngungkulin,minab sing emed-emed dot mameke di yeh telagane. Yening makipekan kelod,carike linggah matingkad-tingkad. Di sisi kangin lan sisi kauh,bukite majejer saling bengongin. Bukite sikauh engon ngiwasin bukite ane sikangin ane asri ngelangenin pesan. Keto mase bukite ane sikangin dadi merasa kadaut manah ipune. Yadiastus ipun marupa gunung,naging ngelah mase rasa demen cara tingkah imanusa,kasmaran dot majangkepan dadi abesik.
Gelising satua, saget suba pada gilik paitungane lakar mabesikan. Ceritaang gununge ento makadadua majalan saling paakin, nelehdeh cara jukunge mentas di duur yehe. Bukite ane sikauhan jerit-jerit ngaukin bukite ane sikangin,”antiang-antiang...antiang...”.
Ceritaang jani unduke ento tawange teken I Kedis Belibis. Risedek ia makipekan kelod,tengkejut ngiwasin bukite sikauh lan bukite sikangin majalan saling paakin. Dingehe bukite ane sikauh kauk-kauk ngaukin bukite ane sikangin,antiang-antiang..antiang. Sawireh nepukin unduke buka keto,ikedis belibis nyerit ngetaraang bukite makadadua. Sawireh tau teken unduk suba getara, bukite makadadua lantas nongos tusing makrisikan kayang jani. Bukite ane sikauhan,sawireh kauk-kauk ,antiang-antiang,bukite ento lantas kaadanin Anting Gunung.
Kula wargane ditu percaya,yening gununge ento makadadua mabesikan,sinah lakar mendung yeh Telaga Tistane. Carike sinah lakar kelem,tur Telaga Tistane lakar dadi danu ane linggah.
Diceritakan oleh E.Senaya,2012
Berdasarkan cerita rakyat disekitar Telaga Tista,yang diceritakan dari mulut ke-mulut.
Terakhir diperbaharui: March 02 2015 11:58:53.
ban_Latn zsm_Latn ban_Latn ban_Latn ban_Latn ban_Latn ban_Latn zsm_Latn zsm_Latn zsm_Latn